Dele van Charlotte Maxeke-hospitaal weer oopGroot skade is aangerig tydens ‘n brand by die Charlotte Maxeke-hospitaal in Johannesburg (April 2021) (Foto: Twitter) Die onkologie-eenheid van die Charlotte Maxeke-hospitaal in Johannesburg sal vanaf Maandag weer in werking wees. Dít nadat ŉ brand meer as twee maande gelede dele van die hospitaal verwoes het. David Makhura, premier van Gauteng, het Donderdag aangekondig dat die uitvoerende raad tydens ŉ spesiale vergadering besluit het om reeds dele van die hospitaal te heropen en nie eers op 5 Julie soos vroeër vandeesweek aangekondig is nie. Makhura het gesê net dele van die hospitaal wat nie struktureel deur die brand beskadig is nie, sal weer oopmaak. “Enige verdere vertragings in die heropening van dié hospitaal sal ernstige gevolge vir pasiënte inhou. Die hospitaal is noodsaaklik om die Covid-19-pandemie in dié provinsie te bestuur omdat die personeel gespesialiseerde gesondheidsdienste aan verskeie hospitale en primêre gesondheidsfasiliteite verskaf.” Die onkologie-eenheid sal na verwagting Maandag heropen, gevolg deur blokke een, twee, drie en vyf van die hospitaal. “Blokke een en twee is struktureel veilig, asook blokke drie en vyf. Blok vier sal egter langer neem om te heropen weens die omvattende skade wat deur die brand veroorsaak is,” het Makhura gesê. Jack Bloom, die DA se woordvoerder oor gesondheid in Gauteng, het Makhura se aankondiging verwelkom en gevra dat die intensiewesorgeenheid ook vinnig op die been kom. “Dit is noodsaaklik om die hospitaal se intensiewesorgeenheid funksioneel te maak, aangesien daar ŉ tsoenami van Covid-19-gevalle in Gauteng is,” het Bloom gesê. “Daar is nog talle vrae wat beantwoord moet word oor waarom die hospitaal nie vroeër heropen kon word nie, maar die DA is verlig dat gedeeltes daarvan darem in werking sal wees sodat lewens tydens die pandemie gered kan word.”